मोदी मिसन-२०२४ : अयोध्या टु दिल्ली 
सन् २०२४ को प्रारम्भमा, श्रद्धालुका लागि अयोध्यामा निर्माणाधीन राम मन्दिरको ढोका खोलिएको छ । प्राणप्रतिष्ठा समारोहको भोलिपल्ट ५ लाख मानिसले दर्शन गरेका छन् । भीड थाम्न नसक्ने देखिएपछि प्रहरी–प्रशासनले धेरै गाडीलाई अयोध्या प्रवेशमै रोक लगाएको छ ।
सन् २०२४ को प्रारम्भमा, श्रद्धालुका लागि अयोध्यामा निर्माणाधीन राम मन्दिरको ढोका खोलिएको छ । प्राणप्रतिष्ठा समारोहको भोलिपल्ट ५ लाख मानिसले दर्शन गरेका छन् । भीड थाम्न नसक्ने देखिएपछि प्रहरी–प्रशासनले धेरै गाडीलाई अयोध्या प्रवेशमै रोक लगाएको छ ।२२ जनवरीमा उल्लेख्य ‘हु इज हु’ हरूको उपस्थितिमा भारतीय प्रधानमन्त्री नरेन्द्र मोदीले निर्माणाधीन मन्दिरमा रामललाको प्राणप्रतिष्ठासहित सर्वसाधारणका लागि ढोका खुला सामान्य रणनीतिले गराएका होइनन् । कार्यसूची तलमाथि भएन भने, तीन महिनापछि, मे लाग्दै चरणबद्ध रूपमा लोकसभाको चुनाव सुरु हुनेछ । यद्यपि चुनावको तिथि घोषणा भइसकेको छैन । मोदीले लोकसभा चुनावलाई केही अगाडि तान्न सक्ने चर्चा पनि छ । त्यही चुनावलाई लक्ष्य गरेर मोदीले हतारहतार राम मन्दिरको ढोका खुलाएका हुन् । मोदी २०२४ को चुनावपछि अयोध्याको बाटो दिल्ली पुग्ने तयारीमा छन् । भाजपाले राम मन्दिरको मुद्दालाई वर्षौंदेखि बोक्दै आएको छ । यही मुद्दाले उसलाई सत्तामा पुर्‍याउँदै पनि आएको छ । भारतको कुल १४० करोड जनसंख्याको ८० प्रतिशत हिन्दु छन् । त्यही हिन्दु जनसंख्यालाई रिझाइरहने राजनीति भाजपाले गर्दै आएको छ । ५ सय वर्ष पुरानो विवादको अन्त्यपछि राम मन्दिर निर्माणको सम्पूर्ण जस भाजपाले लिन चाहेको छ । त्यसलाई आफ्ना चुनावी अस्त्रहरूमध्ये पहिलो र महत्त्वपूर्ण बनाएर हिन्दु मतलाई एकत्रित गर्ने रणनीतिमा छ । अयोध्या उत्तर प्रदेशमा पर्छ ।दिल्लीमा सरकार बनाउन उत्तर प्रदेशको मताधार महत्त्वपूर्ण हुने गर्छ । ८० सिटसहित लोकसभामा सबैभन्दा बढी प्रतिनिधित्व यही प्रदेशको छ । त्यहाँ लगातार दोस्रो कार्यकाल योगी आदित्यनाथ नेतृत्वको भाजपा सरकार छ । ठूलो राज्य उत्तर प्रदेशका लोकसभा सिटमा भाजपाको ठूलो आशा छ । मोदी स्वयंले लगातार दुई पटक वाराणसीबाट चुनाव जितेका छन् । त्यहाँ उनले काशी विश्वनाथ मन्दिरलाई भव्यता दिएका छन् । उनैका कारण काशीको कायापलट भएको छ । अहिले अयोध्यामा विकासको गति तीव्र छ । अब भाजपा नेता–कार्यकर्ताले कृष्ण जन्मभूमि मथुराको कुरा गर्न थालेका छन् । त्यहाँ पनि कृष्ण जन्मभूमिसँगै टाँसिएर मस्जिद छ । काशीमा विश्वनाथ मन्दिरसँगैको ज्ञानवापी मस्जिदको मुद्दा चुलिएको छ । मोदीको पुनरागमनपछि काशी र मथुरासम्बन्धी अदालती फैसला पनि हिन्दुहरूकै पक्षमा आउने प्रचार सुरु भइसकेको छ । भ्रष्टाचारको विरोधमा अन्ना हजारेको आन्दोलनले तत्कालीन संयुक्त प्रगतिशील गठबन्धन (यूपीए) को सरकारविरुद्ध भारतव्यापी माहोल बनाएको थियो । त्यसमा योगगुरु रामदेवको आन्दोलन थपिएको थियो । लगातार १० वर्ष कांग्रेस नेतृत्वको सरकार थियो । तर, दोस्रो कार्यकालमा सरकारको घट्दो लोकप्रियता र सबैतिरको प्रहारले भाजपालाई ऐतिहासिक जित दिलाएको थियो । २०१४ को त्यो लोकसभा चुनावले भाजपा एक्लैलाई बहुमत दियो । ५४३ सदस्यीय लोकसभामा भाजपाले २८२ सिट जितेको थियो । भाजपा नेतृत्वको राष्ट्रिय जनतान्त्रिक गठबन्धन (एनडीए) सँग लोकसभामा ३३६ सिट थिए । कांग्रेसले सदनमा विपक्षी दलको हैसियत पाउने लायक सिट पनि जित्न सकेन । कांग्रेस नेतृत्वको यूपीए गठनबन्धन ५९ सिटमा सीमित भएको थियो । त्यो ऐतिहासिक जितपछि भाजपाका संस्थापक नेता लालकृष्ण आडवाणीलाई उछिन्दै कट्टर हिन्दुवादी मोदी प्रधानमन्त्री भए । गुजरात राज्यको राजनीतिमा सीमित मोदीलाई पार्टीले आडवाणीको विरोधका बाबजुद २०१४ को चुनावलाई लक्षित गरेर प्रचारप्रमुख बनाएको थियो । त्यहीँबाट उनको राष्ट्रिय राजनीतिको यात्रा प्रारम्भ भएको थियो । मोदीले देशैभरका चुनावी सभाको नेतृत्व गरेका थिए । कांग्रेसप्रति जनविश्वास खस्कँदै गएको अवसरलाई उनले सक्दो सदुपयोग गरे र भाजपालाई लाभ दिलाउन सफल भए । आडवाणी र उनी पक्षधरहरूको विरोधका बाबजुद भाजपाको मातृ संगठन आरएसएसको हस्तक्षेपपछि मोदी प्रधानमन्त्री बनाइएका थिए । मोदीले भाजपालाई २०१९ मा दोस्रो पटक चुनाव जिताए, अघिल्लो पटकभन्दा निकै सजिलो किसिमले । भाजपा एक्लैले ३०३ सिट जित्यो । दोस्रो कार्यकलको प्रारम्भदेखि नै मोदीले हिन्दु मतदाताको मतलाई टुट्न नदिने रणनीति अवलम्बन गरे । दोस्रो पटक सत्ता सम्हालेको केही समयमै समान नागरिक संहिता र जम्मु–कश्मीर पुनर्गठन कानुन ल्याए । हिन्दु मतदातालाई आफ्नो पक्षमा ध्रुवीकृत राखिराख्न समान नागरिक संहितामा हिन्दुलाई विशेष प्राथमिकता दिइएको छ । पाकिस्तान, बंगलादेश, अफगानिस्तानजस्ता मुस्लिम देशबाट उत्पीडनको सिकार भएर भारत आएका प्रवासी हिन्दु शरणार्थीलाई नागरिकताको अधिकार प्रदान गरिएको छ । मोदी सरकारले जम्मु–कश्मीरले पाएको विशेषाधिकारलाई हटाएको छ । योसँगै अदालतले पनि राम मन्दिर जन्मभूमिको विवादमा हिन्दुको पक्षमा फैसला दिनु र गुजरात दंगामा मोदीलाई आरोपबाट मुक्त गर्नुले भाजपालाई लाभ दिएको छ । मोदी तेस्रो कार्यकालका लागि चुनावमा होमिँदै गर्दा भारतको अन्तर्राष्ट्रिय महत्त्व बढेको छ । वैश्विक मुद्दाहरूमा भारतको धारणा पर्खिने स्थिति बन्दै गएको छ । जी–२० को सफलता र त्यसको भव्य प्रचारबाजीले घरेलु राजनीतिमा मोदीलाई लाभ मिलेको छ । जी–२० लगत्तै भएका राज्य विधानसभा चुनावमा मध्यप्रदेश, राजस्थान, छत्तीसगढमा भाजपा सत्तामा उक्लेको छ । दुई महिनाअगाडि भएको त्यो चुनावमा राजस्थान र छत्तीसगढबाट कांग्रेसलाई विस्थापित गर्दै भाजपा सरकारमा आएको छ । मध्यप्रदेशमा लगातार तेस्रो पटक जितेको छ । २०२४ को लोकसभा चुनावको पूर्वाभ्यासका रूपमा हेरिएका प्रदेश चुनावहरूमा पाएको सफलताले भाजपा थप हौसिएको छ । विदेशी मिडियाहरूले मोदीकालमा अल्पसंख्यक मुसलमान समस्यामा परेको, उनीहरूको आवाज दबाइएको समाचार बनाए पनि अपवादबाहेक घरेलु मिडिया मोदीको प्रचारतन्त्रको हिस्सा बनिसकेको छ । २०२४ को चुनावसम्म पार्टीभित्र उनलाई चुनौती दिन सक्ने कुनै पनि नेता दृश्यमा छैन । सम्पूर्ण सत्ता र शक्तिको केन्द्रमा उनै छन् ।आपसी एकताले मात्रै मोदीलाई चुनौती दिन सकिने बुझेका विपक्षी पार्टीहरूले आगामी चुनावमा गठबन्धनको तयारी त गरेका छन्, तर उनीहरूबीच लोकसभा सिटको भागबन्डामा ठूलो हानथाप छ । पश्चिम बंगालकी मुख्यमन्त्री ममता बनर्जीले आफ्नो प्रदेशमा एक्लै चुनाव लड्ने घोषणा गरेकी छन् । दिल्ली र पन्जाबमा आम आदमी पार्टीका नेता अरविन्द केजरिवालले पनि कांग्रेस (आई) लाई धेरै सिट नदिने बताइसकेका छन् । बिहारका मुख्यमन्त्री नितीश कुमार गठबन्धनले आफूलाई आगामी प्रधानमन्त्रीका रूपमा अघि नसारेकामा असन्तुष्ट छन् । विपक्षी एकता बलियो हुन नसके मोदीको अयोध्या टु दिल्लीको यात्रा झन् सहज हुने देखिन्छ ।